Thor Simonsen Solberg var fra gården Solberg på Årebrot i Kinn kommune. Han tok flysertifikat i 1919 og ble en av landets store flypionerer. Etter råd fra sin venn Roald Amundsen, reiste han til Amerika, og i 1935 gjennomførte han den første atlanterhavsflygingen USA – Norge med amfibieflyet «Leiv Eiriksson». Thor Solberg startet flyskole i USA og bygde egen flyplass i New Jersey ved New York. Flyplassen Solberg–Hunterdon Airport drives fortsatt av familien.